Пасло коња младо момче
Пасло коња младо момче, 
Пасло коња спрам мјесеца; 
Препаде се од мјесеца 
И забјеже за горицу. 
Ал’ за гором огањ гори, 
Око огња коло игра, 
У том колу дјевојчица. 
Он се вата до дјевојке, 
Умори се, озноји се; 
Пак се маши у њедарца 
Те извади свилен јаглук, 
Утр себе, па дјевојку; 
Пак дјевојци јаглук даде: 
“Нај ти, душо, свилен јаглук, 
Опер’ ми га, убјел’ ми га!“ 
Сузе рони дјевојчица: 
“Како ћу т’ га убјелити? 
Раки-сапун поскупио, 
Бистра вода пресанула, 
Јарко сунце помрчало.“ 

Ивањске песме